Ma van Kraaifontein van kindertoelae beroof | Netwerk24
Deur Carl Thomas 07 Mei 2021 14:35
Merle Boer (37) by een van die weldoeners wat vir haar vleis gebring het nadat sy beroof is.
Volgens Merle Boer, 'n ma van vyf, het drie mans haar omstreeks 11:00 voorgekeer toe sy met R1 400 kontant, toiletware en kos van Shoprite na haar huis gestap het.
"Een van hulle het my R2 gevra. Toe ek die R2 wil uithaal, het hulle my beroof en met die agterkant van 'n vuurwapen oor die kop geslaan."
Sy vermoed die aanvallers was tussen 19 en 20 jaar oud.
"Ek is nog nooit voorheen beroof nie. Ek het in trane uitgebars en toe ek by die huis kom, het dit gevoel asof ek wil omkap.
"Ek was baie bang. Toe hulle die vuurwapen uitruk, het ek gedink ek gaan sterf."
Debra Visagie, Boer se ma, het gesê sy het gedink Boer gaan 'n hartaanval kry toe sy by die huis aangekom het.
"Sy was vaal om die kiewe. Toe ek hoor wat gebeur het, het ek ook gehuil. Toe Merle by die huis uit is, het ek 'n snaakse gevoel gekry. Ek is dankbaar vir die Here dat my kind veilig is."
Boer het gesê verskeie lede van die gemeenskap het vir haar geld en kos gebring nadat hulle van die voorval gehoor het.
"Ek werk nie, so ek was baie bekommerd oor hoe ek deur die maand sou kom. Ek het vyf kinders. Ek is baie dankbaar vir die mense se hulp."
Kapt. Frederick van Wyk, provinsiale polisiewoordvoerder, het bevestig dat die Kraaifonteinse polisie 'n gewapende rooftog ondersoek nadat 'n 37-jarige vrou in Wolwefonteinstraat beroof is.